text: partygate
  
  publiceret: 2023-08-21 09:30:16+02:00
  Partygate er et udtryk, der bliver brugt i Storbritannien om den serie af brud på reglerne om forsamling og social omgang under Covidkrisen i premierminister Boris Johnsons embeds- og privatbolig i Downing Street 10.
  Fra november 2021, mens landet var lukket hårdt ned, blev der afholdt en række fester og forsamlinger med deltagelse af langt flere personer, end reglerne tillod, og med indtagelse af angiveligt betydelige mængder alkohol. Boris Johnson deltog selv i flere af disse.
  Der er gennemført både en politiundersøgelse af de mange regelbrud samt en embedsmandsundersøgelse af forløbet, som begge placerer et medansvar hos Boris Johnson. Politiundersøgelsen førte til, at Boris Johnson fik en bøde. Det var første gang i britisk historie, at en siddende britiske premierminister blev sanktioneret for brud på straffeloven.
  Som en foreløbig politisk kulmination på partygate mistede et større antal af Boris Johnsons partifæller i parlamentet tilliden til ham og fremprovokerede en mistillidsafstemning om hans fortsatte position som leder af partiet og dermed som premierminister. Mistillidsafstemningen blev afholdt den 6. juni 2022 og endte med, at 211 ud af 359 konservative parlamentsmedlemmer gav udtryk for fortsat tillid til Boris Johnson, mens 148 stemte for, at han skulle forlade posten. Johnson valgte at blive siddende.
  I begyndelsen af juli 2022 betød ny kritik af Boris Johnson imidlertid, at en lang række ministre, med finansminister Rishi Sunak som den første, trak sig fra regeringen i protest. Den fornyede kritik skyldtes denne gang, at Johnson havde forfremmet et parlamentsmedlem, Chris Pincher til funktionen som chefindpisker (chief wip) , trods gentagne sager med anklager om seksuelle krænkelser. Endnu en gang skyldtes utilfredsheden blandt hans partifæller med Boris Johnson hans løgne, hans personlige moral og hans skødesløse håndtering af sit embede mere end egentlige politiske uoverensstemmelser.
  Den 7. juli 2022 meddelte Johnson, at han trak sig som partiformand, men at han blev på posten som premierminister til en ny formand var valgt og kunne overtage posten.
  Boris Johnson blev efterfulgt som partileder og premierminister af Liz Truss den 5. september, efter hun havde vundet over rivalen, Rishi Sunak ved en afstemning blandt partiets ca. 160.000 medlemmer. Liz Truss måtte dog træde tilbage efter blot 49 dage på posten og blev den 25. oktober 2022 efterfulgt af Rishi Sunak.
  Ud over at partygate og Chriss Pinchersagen allerede havde fået alvorlige konsekvenser for Boris Johnson, endte endnu en undersøgelse af hans embedsførelse med at føre til afslutning af hans politiske karriere – i hvert fald i denne omgang. House of Commons nedsatte i efteråret 2022 et undersøgelsesudvalg (privileges commitee) fra egne rækker, som fik til opgave at undersøge, om Boris Johnson vildledte eller løj for parlamentet i de forklaringer, han tidligere gav om brud på coronareglerne i Downing Street under nedlukningerne.
  Udvalget afleverede sin rapport til Underhuset i det sene forår 2023. Den indeholder hård kritik af Johnson og konkluderer, at han vildledte parlamentet, og den anbefaler, at parlamentet sanktionerer ham; f.eks. ved at stemme for en midlertidig suspendering af ham. Den 9. juni kom Boris Johnson imidlertid parlaments behandling af rapporten i forkøbet ved selv at trække sig med øjeblikkelig virkning og dermed undgå den mulige ydmygelse, det ville være at blive stemt ud i en periode af et flertal i parlamentet. Johnson annoncerede ved sin udtræden, at han ikke anerkender udvalgets rapport.
  Ud over parlamentets undersøgelse af Johnson kan også den kulegravning af den britiske regerings håndtering af COVID-19, mens Johnson var premierminister, vise sig stærkt belastende for ham. I forbindelse med denne kulegravning kom det i maj 2023 frem, at Boris Johnson udover ulovlige sociale sammenkomster i Downing Street også ved flere lejligheder havde brudt forsamlingsforbuddet under ophold på sit landsted Chequers.